Πρωτοβουλία της Γαλλικής Δημοκρατίας για την έκδοση της οδηγίας του Συμβουλίου για τον ορισμό της υποβοήθησης της παράνομης εισόδου, κυκλοφορίας και διαμονής

(2000/C 253/01)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 61 στοιχείο α) και το άρθρο 63 σημείο 3 στοιχείο β),

την απόφαση 1999/436/ΕΚ του Συμβουλίου, της 20ής Μαΐου 1999, για τον καθορισμό της νομικής βάσης για κάθε διάταξη ή απόφαση που συνιστά το κεκτημένο του Σένγκεν(1),

την πρωτοβουλία της Γαλλικής Δημοκρατίας,

τη γνώμη του Ευρωπαϊκού Κοινοβουλίου,

Εκτιμώντας τα ακόλουθα:

(1) Η συνθήκη για την Ευρωπαϊκή Ένωση προβλέπει, μεταξύ των στόχων της Ένωσης, την καταπολέμηση της εμπορίας ανθρώπων, προσεγγίζοντας, στο βαθμό που είναι αναγκαίο, τους κανόνες ποινικού δικαίου των κρατών μελών. Κατά το Ευρωπαϊκό Συμβούλιο του Τάμπερε υπενθυμίσθηκε η προτεραιότητα αυτής της δράσης.

(2) Η συνθήκη για την ίδρυση της Ευρωπαϊκής Κοινότητας προβλέπει την προοδευτική εγκαθίδρυση ενός χώρου ελευθερίας, ασφάλειας και δικαιοσύνης, η οποία συνεπάγεται ιδίως την καταπολέμηση της παράνομης μετανάστευσης.

(3) Θα πρέπει, επομένως, να καταπολεμηθεί η υποβοήθηση της παράνομης μετανάστευσης, είτε αυτή αφορά την παράνομη διάβαση των εν στενή εννοία συνόρων είτε προορίζεται στο να τροφοδοτήσει τα δίκτυα εκμετάλλευσης ανθρώπων.

(4) Με την προοπτική αυτή, έχει μεγάλη σημασία να υπάρξει προσέγγιση των ισχυόντων νομικών πλαισίων, πράγμα το οποίο συνεπάγεται αφενός ακριβή και λειτουργικό ορισμό του συγκεκριμένου αδικήματος, ο οποίος αποτελεί το αντικείμενο της παρούσας οδηγίας και αφετέρου εναρμόνιση των προβλεπομένων κυρώσεων, των περιπτώσεων απαλλαγής ή, αντιθέτως, επιβάρυνσης, η οποία αποτελεί το αντικείμενο του σχεδίου απόφασης-πλαίσιο .../.../ΕΚ του Συμβουλίου για την ενίσχυση του ποινικού πλαισίου για την καταστολή της υποβοήθησης της παράνομης εισόδου και διαμονής(2).

(5) Η παρούσα οδηγία, η οποία βασίζεται στον τίτλο IV της συνθήκης περί ιδρύσεως της Ευρωπαϊκής Κοινότητας έχει ως στόχο τον καλύτερο ορισμό της υποβοήθησης της παράνομης μετανάστευσης, καθιστώντας έτσι πιο αποτελεσματική τη λειτουργία της απόφασης-πλαίσιο .../.../ΕΚ η οποία αφορά την ενίσχυση του ποινικού πλαισίου για την καταστολή του αδικήματος αυτού.

(6) Οι πράξεις αυτές συμπληρώνουν κατ' αυτόν τον τρόπο συστάσεις όπως η σύσταση της 22ας Δεκεμβρίου 1995 για την εναρμόνιση των μέσων καταπολέμησης της παράνομης μετανάστευσης και απασχόλησης και τη βελτίωση των μέσων ελέγχου προς το σκοπό αυτό(3), τη σύσταση της 27ης Σεπτεμβρίου 1996 για την καταπολέμηση της παράνομης απασχόλησης υπηκόων τρίτων χωρών(4), καθώς και την κοινή δράση 97/154/ΔΕΥ, της 24ης Φεβρουαρίου 1997, σχετικά με την καταπολέμηση της εμπορίας ανθρώπων και τη σεξουαλική εκμετάλλευση των παιδιών(5), χωρίς να θίγονται τα μέτρα που έχουν ληφθεί ή πρόκειται να ληφθούν στο πλαίσιο του τίτλου IV της συνθήκης για την ίδρυση της Ευρωπαϊκής Κοινότητας.

(7) Η παρούσα οδηγία αναπτύσσει το κεκτημένο του Σένγκεν κατά την έννοια του πρωτοκόλλου του Σένγκεν,

ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:

Άρθρο 1

Γενικό αδίκημα

Τα κράτη μέλη λαμβάνουν τα αναγκαία μέτρα προκειμένου να εξασφαλίσουν ότι θεωρείται αδίκημα η εκ προθέσεως διευκόλυνση, μέσω της άμεσης ή έμμεσης παροχής βοήθειας, της παράνομης εισόδου, κυκλοφορίας ή διαμονής στο έδαφός τους, αλλοδαπών οι οποίοι δεν είναι υπήκοοι κράτους μέλους της Ευρωπαϊκής Ένωσης.

Άρθρο 2

Συμμετοχή, ηθική αυτουργία και απόπειρα

Τα κράτη μέλη λαμβάνουν τα αναγκαία μέτρα προκειμένου να εξασφαλίσουν ότι η συμμετοχή ως συνεργού ή ως ηθικού αυτουργού, στο αδίκημα που αναφέρεται στο άρθρο 1 και η απόπειρα διάπραξής του θεωρούνται επίσης αδικήματα.

Άρθρο 3

Κυρώσεις

Τα κράτη μέλη λαμβάνουν τα αναγκαία μέτρα προκειμένου να εξασφαλίσουν ότι τα αναφερόμενα στα άρθρα 1 και 2 αδικήματα τιμωρούνται με ποινές αποτελεσματικές, ανάλογες και αποτρεπτικές.

Άρθρο 4

Περιπτώσεις απαλλαγής

Τα κράτη μέλη μπορούν να απαλλάσσουν από την επιβολή κυρώσεως για τα αδικήματα τα οποία αναφέρονται στα άρθρα 1 και 2, τα πρόσωπα τα οποία έχουν τους ακόλουθους δεσμούς με τον αλλοδαπό ο οποίος έλαβε την βοήθεια η οποία αναφέρεται στα εν λόγω άρθρα:

- ανιόντες, κατιόντες, αδελφοί και αδελφές καθώς και οι σύζυγοί τους,

- ο/η σύζυγος ή το πρόσωπο για το οποίο είναι προδήλως γνωστό ότι συζεί με αυτόν.

Άρθρο 5

Θέση σε εφαρμογή

1. Τα κράτη μέλη θέτουν σε ισχύ τις αναγκαίες νομοθετικές κανονιστικές και διοικητικές διατάξεις για να συμμορφωθούν με την παρούσα οδηγία πριν από την 1η Νοεμβρίου 2001. Ενημερώνουν αμέσως σχετικά την Επιτροπή.

Όταν τα κράτη μέλη θεσπίζουν τις ανωτέρω διατάξεις, αυτές περιέχουν αναφορά στην παρούσα οδηγία ή συνοδεύονται από την αναφορά αυτή κατά την επίσημη δημοσίευσή τους. Ο τρόπος της αναφοράς αποφασίζεται από τα κράτη μέλη.

2. Τα κράτη μέλη ανακοινώνουν στην Επιτροπή το κείμενο των ουσιωδών διατάξεων εσωτερικού δικαίου τις οποίες θεσπίζουν στον τομέα που διέπεται από την παρούσα οδηγία καθώς και ένα πίνακα αντιστοιχίας μεταξύ των διατάξεων της παρούσας οδηγίας και των διατάξεων εσωτερικού δικαίου (η Επιτροπή πληροφορεί τα άλλα κράτη μέλη σχετικά).

Άρθρο 6

Έναρξη ισχύος

Η παρούσα οδηγία αρχίζει να ισχύει την ημέρα της δημοσίευσής της στην Επίσημη Εφημερίδα των Ευρωπαϊκών Κοινοτήτων.

Άρθρο 7

Παραλήπτες

Η παρούσα οδηγία απευθύνεται στα κράτη μέλη.

...

Για το Συμβούλιο

Ο Πρόεδρος

...

(1) ΕΕ L 176 της 10.7.1999, σ. 17.

(2) Βλέπε σελίδα 6 της παρούσας Επίσημης Εφημερίδας.

(3) ΕΕ C 5 της 10.1.1996, σ. 1.

(4) ΕΕ C 304 της 14.10.1996, σ. 1.

(5) ΕΕ L 63 της 4.3.1997, σ. 2.